Dame i gospodo poslanici, poštovani gosti, danas nastavljamo 60. sjednicu Predstavničkog doma Parlamentarne skupštine BiH. Na nastavak sjednice su pozvani naši redovni gosti: predsjedavajući i članovi Predsjedništva BiH, predsjedavajući i članovi Vijeća ministara BiH, predstavnici međunarodnih organizacija i ambasada koje prate rad našega Doma, predstavnici medija. Srdačno pozdravljam sve prisutne poslanike i goste. Odsustvo sa sjednice je opravdao poslanik Emir Kabil. Prema informaciji službe sjednici je trenutno prisutno 33 poslanika. Konstatiram da sjednica ima kvorum za rad i odlučivanje. Dakle, prelazimo na realiziranje usvojenog dnevnog reda. Podsjećam da smo mi otvorili raspravu o Prijedlogu zakona o Budžetu institucija BiH i međunarodnih obaveza BiH za 2014. godinu, čiji je predlagač Predsjedništvo BiH. Prijedlog zakona u proceduru je dostavljen 09.12.2013. godine. U prvom čitanju usvojen je na 59. sjednici Doma, održanoj 12.12.2013. godine. Podsjećam da je nadležna Komisija za finansije i budžet 16.12.2013. godine donijela zaključak. Komisija za finansije i budžet, Predstavničkog doma Parlamentarne skupštine BiH odlaže izjašnjavanje o Prijedlogu zakona o Budžetu institucija BiH i međunarodnih obaveza za 2014. godinu u drugoj komisijskoj fazi zbog čega je sjednica Doma i prekinuta. Izvještaj nadležne Komisije dobili ste danas oko 11 sati, nakon čega je ostavljen, po prethodnom dogovoru, rok od sat vremena za ulaganje amandmana u plenarnoj fazi. Komisija je usvojila 85 amandmana. U plenarnoj fazi amandmane su dostavili poslanici: Milorad Živković pet amandmana, Niko Lozančić jedan amandman, poslanici iz Kluba SDA jedan amandman kojim se osporavaju svi amandmani Komisije. Otvaram raspravu i podsjećam da i na ovoj sjednici i na narednoj sjednici ograničavam raspravu do pet minuta. Za ovu sjednicu i neće biti problema s obzirom da je riječ o drugom čitanju i amandmanskoj fazi. Poslovničku ima Mladen Ivanković Lijanović. Izvolite.
Zahvaljujem. Ja sam isto uložio dva amandmana, ne znam zašto ih nema?
Dakle, u ovom trenutku stručne službe su dostavile do mene amandmane koji su uloženi. [[zajednička diskusija]]
... oni su ... sjednice i nema potrobe ponovo ih ... 2
Pa dobro, evo dakle, kada je riječ, evo konkretno o ovome o čemu govori poslanik Lijanović, da, zamoliću stručne službe da dostave nam i te Vaše amandmane, tako da se i oni nađu tokom ove rasprave. Da li je još neko imao poslovničku? Ako nije, izvolite kolega Džaferoviću, poslovnička, koji član Poslovnika?
Dakle, nemam kod sebe Poslovnika, ali Poslovnik koji govori o pravu poslanika da predlaže, da ponovo brane amandmane koji nisu usvojeni na sjednici Komisije, ima ta odredba. Čini mi se da je to član 118. stav 2., čini mi se da je, nisam siguran. Dakle, sjednica Komisije je bila 16. je li tako? Bila je 16., završena je sjednica Komisije i skoro je bio završen izvještaj i mi smo sjeli ovdje na sjednici Parlamenta. Pošto izvještaja nije bilo razišli smo se. Ljudi su, dakle Klub SDA je odmah uložio amandmane poslije te sjednice kojima ponavlja amandmane koji nisu usvojeni na Komisiji. Dakle, već 16. smo uložili te amandmane. Te amandmane vi danas niste nabrojali među amandmanima koji su ovdje. Dakle, ja vam predlažem, pošto sjednica Komisije je držana 2, 3 puta, počela je 16. završila je danas. Postoje klubovi koji su uložili amandmane odmah nakon sjednice 16., i to su pisali ljudi koji su bili na sjednici Komisije, koje brane ponovo. To su također amandmani kao i ovi koji su stigli danas. Samo da date takvo tumačenje, ništa više. Jer ako bi bilo samo da su ovo amandmani onda ovi ljudi koji su podnijeli amandmane nakon sjednice 16. bi bili uskraćeni da ponovo pred Domom brane te svoje amandmane. Istina, sjednica je završena tek danas, ali ovo je jedna specifična situacija i ja vas molim da je uvažite.
Da li ima još neko od poslanika vezano za Poslovnik? Nema. Riječ ima o ovoj tački dnevnog reda poslanik Boško Tomić. Izvolite.
Hvala gospodine predsjedavajući. Dame i gospodo, uvaženi ministri, kolege poslanici. U odsustvu predsjednika Komisije za finansije i budžet, gospodina Kabila, ja sam danas predsjedavao sjednicom Komisije i komisija na kojoj smo sa 4 glasa za, i 2 glasa protiv, donijeli 85 amandmana i poslali Izvještaj na usvajanje ovdje u Parlament. Bilo je u ovih nekoliko dana, odnosno u posljednjih 15-ak dana Komisija se sastala 2 ili 3, 3 puta i pokušavala da iznađe najbolje rješenja. Nažalost, nije išlo ni lako, ni jednostavno, ali na kraju, uz saglasnost i uz ono što smo radili zajedno sa Ministarstvom finansija, došli smo do rješenja koji su prihvatljivi za nas iz SNSD-a, kao i za druge političke partije koje u ovom trenutku čine vlast. Morali smo da pravimo i određene kompromise i bez kompromisa nema rješenja, ali smo, moram reći, zadovoljni time što smo sa ovakvim načinom omogućili da BiH ne bude blokirana, odnosno da stendbaj aranžman i aranžman koji je sa MMF-om postignut oko kreditnog zaduženja, ta sredstva će se moći realizovati upravo zahvaljujući donošenju ove odluke, odnosno ukoliko danas, a nadam se da ćemo usvojiti Budžet, tako da će entiteti koji su kao nosioci i kako nosioci privrednog razvoja, tako i socijalnog i politike, će im biti omogućeno da mogu na kvalitetan način da planiraju svoje budžete, obzirom da su već bila uplanirana sredstva ove vrste. 3 Još jednom se zahvaljujem Komisiji koja je, bez obzira na poziciju i opoziciju, bila krajnje korektna i gdje smo se maksimalno zajednički trudili da dođemo do rješenja, što mi se posebno svidjelo. Svima je bilo stalo da se danas izađe sa prijedlogom i da se usvoji Izvještaj i da se, evo danas na Parlamentu i omogući svima onima koji budu htijeli da daju druge primjedbe, da to mogu da kažu, ali moram reći da je bilo krajnje korektno od strane Komisije. Ja koristim priliku da se zahvalim. Mi ćemo iz SNSD-a ovaj Izvještaj prihvatiti i također Budžet u cjelosti. Hvala lijepo.
Zahvaljujem poslaniku Tomiću. Dakle, riječ je o drugom čitanju koje se sastoji od rasprave i glasanja o amandmanima, tako da bih zamolio i sve prisutne da vodimo zaista danas računa, tim prije jer nakon ove sjednice počinjemo i novu sjednicu Doma. Replika, poslanik Amir Fazlić. Izvolite.
Uvaženi predsjedavajući, cijenjene kolege i kolegice. Želim da repliciram podpredsjedniku Komisije koji je zaista na korektan način obrazložio rad Komisije i način i iznalaženje rješenja i svega, ali ja kao član Komisije koji dolazi iz opozicije želim da malo pojasnim. Ovdje je sjednica Komisije prva, koja je znači bila 16., Budžet je u parlamentarnoj proceduri bio 09. decembra i hvaliti se kako smo kao Komisija deblokirali Budžet usvajanjem današnjeg Izvještaja na Komisiji je na neki način ovako, stavlja jedan upitnik. Javnost treba da zna, znači Komisija razmatra, ima tačno po članu 44. Poslovnika, kaže – Komisija za finansije i budžet razmatra pitanja koja se odnose, pa tamo se nabrajaju stavke na koje se odnosi. Znači, nije bila dužna Komisija da iznalazi rješenje. Vijeće ministara je trebalo da nađe rješenje. Zašto se čekalo od 09. do 30. to je pitanje koje građani moraju znati odgovor. Na neki način prebačeno je da je Komisija ta zbog koje se čekalo, zbog koje se kasnilo, zbog koje su odgađane sjednice i sve ostalo. Činjenica da je bio negativan Izvještaj Komisije da te tačke ne bi bilo, ali je i činjenica da u Komisiji ima dovoljno članova iz parlamentarne većine, da apsolutno nisu imali nikavu smetnju. Nije bilo nijedne sjednice Komisije na kojoj nije bilo kvoruma tako da Komisija nije mogla dovest nikako u pitanje nedonošenje, nezauzimanje stava po pitanju Budžeta. Znači, smatramo da ne treba toliko akcentirati da je Komisija ta koja je, evo odvukla nas i dovukla do zadnjeg dana u kalendarskoj godini, do predzadnjeg dana kalendarske godine i da je to neki uspjeh. Ipak ćemo imati kašnjenje sredstava od MMF-a, jer smo izgubili nekih 21 dan od onog momenta od kada se Buždet pojavio u parlamentarnoj proceduri, da ne idemo u one druge analize koje su bile. Evo samo toliko, hvala.
Repliku ima poslanik Šefik Džaferović. Izvolite.
Gospodine predsjedavajući, koleginice i kolege, dame i gospodo. 4 Moja replika će biti upućena na izlaganje zamjenika predsjedavajućeg Komisije za finansije i budžet, a istovremeno će ovo biti pitanje i ministru finansija BiH i predsjedavajućem Vijeća ministara BiH koji su prisutni ovdje. Dakle, potpuno je jasno da danas, kada uzmemo Izvještaj Komisije, da je naša Komisija za finansije i budžet uvažavajući amandmane parlamentarne većine vratila Budžet na poziciju Nacrta i na onu poziciju na kojoj je bio kada je krenuo iz Vijeća ministara prema Predsjedništvu BiH i da ništa što je Predsjedništvo BiH usvojilo kao predlagač ovoga Budžeta, u odnosu na taj set nacrta, nije sadržano ponovo u oficijelnom dokumentu. Mi danas pred sobom, dakle nemamo više dokument, prijedlog Predsjedništva, nego imamo ono što je bilo Nacrt iz Vijeća ministara. I uredu, to je tako, to je pravo parlamentarne većine i mi znamo na šta se to odnosi sve skupa, i o tome će moje kolege vjerovatno govoriti kasnije. Međutim, ja želim da upitam zamjenika predsjednika Komisije, ministra finansija i predsjedavajućeg Vijeća ministara, imajući u vidu raznorazne informacije koje se od prošle sjednice Komisije pa do danas, nakon što je istaknut ovaj amandman HDZ-a, pojavljuje u javnosti. Hoću precizno da se ovdje kaže – da li psotoje već zgrade koje se grade u Banja Luci i u Mostaru, a na koje se računa kada je u pitanju ovaj Budžet i izdvajanje sredstava? Hoću precizno da se odgovori na to pitanje. U javnosti se već kalkuliše da postoji zgrada koja se gradi u Banja Luci za Upravu indirektnog oporezivanja, da postoje veze između jednog od lidera političkih stranaka iz RS-a i onoga ko gradi. Dakle, sve je ovo iz javnosti. Isto tako i u Mostaru, da se već gradi zgrada, da se u Budžetu izdvaja novac za tu zgradu i da postoje veze između lidera nekih političkih stranaka i političkih stranaka i onih koji grade te zgrade. Hoću jasan odgovor na ovo pitanje ovdje danas u Parlamentu. Mi treba da glasamo. Ako je to tako onda je to katastrofalno, mi se nalazimo u katastrofalnoj situaciji, ako nije neka se to kaže, neka se objasni. Ako ništa, pratićemo dakle ovu stvar. I nakon što se usvoji ovaj Budžet ova će se stvar pratiti, pa ćemo da vidimo koliko je sati i gdje stvari zaista stoje. Dakle, prije nego što nastavimo dalje, ja sam potpuno razumio poziciju parlamentarne većine, ostalo mi je nejasno za ova pitanja koja se tiču ovih građevina u Banja Luci i u Mostaru. Dakle, Komisija je priznala amandman HDZ-a, koliko sam ja shvatio ovdje, odnosno gospodina Lozančića i nije navedeno 6 miliona, nego 5, koliko sam ja uspio da shvatim iz amandmana, je dato za tu stavku na koju se odnosi amandman gospodina Lozančića, odnosno HDZ-a ... Toliko, hvala vam.
Dakle, nastavljamo s diskusijama. Podsjećam još jednom u pitanju je drugo čitanje i bilo bi red da pradlagači amandman,a evo obrazlažu svoje amandmane. Riječ ima poslanik Anto Domazet. Izvolite.
Zahvaljujem gospodine predsjedavajući. Dame i gospodo. Htio bih da istaknem ispred Kluba SDP-a zadovoljstvo što je predanošću u radu Komisije za proračun i financije u koordinaciji sa Vijećem ministara pripremljen pozitivan Izvještaj o amandmanima koji su podneseni na Prijedlog zakona o Proračunu institucija BiH za 2014. godinu. Rješenja do kojih se došlo osiguravaju okvir Proračuna za operativni Proračun od 950 miliona i osiguravaju nesmetano funkcioniranje institucija BiH u okviru predviđenih strateških planova pojedinih institucija i vodećih ciljeva razvoja u narednoj godini u domenu nadležnosti, ustavne nadležnosti BiH. 5 Međutim, značaj Proračuna institucija BiH za 2014. godinu je posebno izražen zbog toga što to nije Proračun samo za institucije, nego je to Proračun kojim se osigurava ukupna makroekonomska i finansijska stabilnost BiH, i posebno što se osigurava funkcioniranje proračuna entiteta, u kontekstu aranžmana sa Međunarodnim monetarnim fondom. Usvajanjem ovog Proračuna mi ne samo da stvaramo uvjete da institucije funkcioniraju, nego stvaramo uvjete da stotine hiljada građana koji primaju penzije, invalidnine, boračke naknade i drugo, izađu iz blokade, odnosno da preko aktiviranja entitetskih budžeta osiguramo uredne i nesmetane isplate primanja za ove kategorije građana BiH. U tom smislu ja posebno još želim da istaknem da više nego ikada se pokazuje da mi u BiH ponekad zanemarujemo visoku integriranost i činjenicu da djelujemo i u okviru jedinstvenog ekonomskog prostora, jer se pokazalo da bez usvajanja Proračuna ne možemo neke najvažnije ekonomske odluke u BiH da realiziramo. I zbog toga želim da kažem da je SDP imao aktivnu ulogu u pripremama ovog Proračuna, odnosno konačnog Izvještaja i da će glasati za predloženi Izvještaj i Zakon o Proračunu institucija BiH, uvjeren da je to način da se u BiH donose najkrupnije odluke i da je Proračun ustvari jedna od manifestacija, da je moguće postići zajednički konsenzus, postići dogovor i to bi trebalo da pobudi nade da u mnogim drugim oblastima možemo slično djelovati. Zahvaljujem na pažnji.
Zahvaljujem kolegi Domazetu koji se uklopio u predviđeno vrijeme. Mladen Ivanković, imamo repliku, poslanik Darko Babalj. Izvolite.
Evo, prije svega da vas pozdravim. Rreplika kolegi Domazetu. Kao što on reče, evo na Komisiji da postoji visok stepen usaglašenosti politika, evo danas ćemo to vidjeti i biće to potvrđeno. A ja bih samo postavio jedno pitanje kolegi Domazetu, jer mi nije jasno, da li makroekonomska politika zavisi od ovih amandmana koje ste vi usaglasili i da li jedinstveni ekonomski prostor zavisi od svih ovih stvari koje ste vi usaglasili, a misleći na amandmane kojih ima 84. I ti amandmani u 90%, po onome kako sam ja vidio, predlažu se da se stavke naknade troškova zaposlenih povećavaju, da se stavke putnih troškova povećavaju, da se nabavke materijala povećavaju, da se povećavaju izdaci za usluge prevoza i goriva, da se povećavaju troškovi zakupa, da se povećavaju ugovorene i druge usluge i da se povećavaju nabavke ... Ja ne znam kakve ovo veze ima sa makroekonomskom politikom i kakve ovo veze ima sa jedinstvenim ekonomskim prostorom? Itekako znam da ima veze sa zaključcima koje je donio ovaj Parlament i ova Komisija. Itekako znam da ima veze sa zaključkom Vijeća ministara koje decidno kaže da sve ovo što ćete vi, većina, danas usvojiti se korsi sa normama i moralom, pobijanjem vaših kao, misleći na Vijeće ministara i naših kao Parlamenta, zaključaka, a to je da upravo ovo što sam ja pročitao, svi zajedno smo ovdje konstatovali i rekli da više u ovoj državi nema smisla. A evo, danas opet padaju maske i vidimo da globalna ekonomska politika zavisi od ovoga što ste vi rekli u ovim amandmanima. Hvala.
Drago mi je da je kolega Bursać odustao od replike, ima prijavljen za diskusiju. Mislim da nije dobro da previše širimo replike, ovo je drugo čitanje, rasprava o amandmanima. 6 Kolega Domazet ima repliku. Izvolite.
Pa evo, ja bih cijenjenom kolegi Babalju odgovorio da činjenica da se neke stavke povećavaju znači dvije stvari. Prvo, sam Nacrt proračuna koj je Vijeće ministara utvrdilo predvidio je značajna smanjenja određenih izdataka. Drugo, u Predsjedništvu je primjenjen pristup po kome su linearno smanjeni izdaci za putne troškove, za zakupnine, za ugovorne obaveze i još neke kategorije, investicije, itd., i trebalo je osigurati, dakle da se kroz amandmane vrati nivo Proračuna i njegova struktura na ono što je bilo usaglašeno u Vijeću ministara, jer je to izraz parlamentarne većine. Prema tome, ne bi trebalo zavaravati javnost da je riječ ovdje o povećanjima, nego je to čisto jedna tehnička korekcija. Kroz zakupnine, smanjenje zakupnina od 5% vi ste doveli, odnosno vi ste prijedlogom Predsjedništva bi se praktično odmah moralo otvoriti tema o zatvaranju nekoliko naših ambasada, diplomatskih predstavništava. Otvorila bi se odmah tema o tome kako će Agencija za identifikaciona dokumenta riješiti problem obnove i izdavanja identifikacionih dokumenata i mnoštvo drugih stvari. Dakle, u tom smislu ja zaista još jednom želim da istaknem da je Proračun, kao političko ekonomski akt, izraz zaista usaglašene parlamentarne većine i kao takav zreo za usvajanje. Da podsjetim, ovo je već druga godina u kojoj Proračun usvajamo u tekućoj godini za narednu godinu. I ako je to nešto što smeta također možemo i o tome da pričamo. Ja mislim da mi svi trebamo biti zadovoljni da osiguravamo barem minimalnu disciplinu u usvajanju Proračuna, jer da vas podsjetim Proračun za 2011. i 2012. smo donijeli sa zakašnjenjem od godinu i po, odnosno pola godine. Sad, ipak djelujemo, mijenjamo praksu i mislim da je to napredak svih nas. Hvala lijepo.
Zahvaljujem. Riječ ima poslanik Mladen Ivanković-Lijanović, koji je dostavio dva amandmana o kojima želi dodatno nešto reći. Izvolite.
Zahvaljujem gospodine predsjedavajući. Poštovani predsjedatelju Vijeća ministara, ministri, kolegice i kolege, dame i gospodo. Moji amandmani se odnose na to da se nadoknadi šteta onima kojima je nanešena zbog lošeg rada, prije svega Vijeća ministara BiH. Mi smo kao zemlja potpisivanjem Ugovora o stabilizaciji i pridruživanju sa EU se obvezali na određene stvari a i EU isto tako. Prije pet godina obavezali smo se da ćemo napraviti institucionalne okvire u BiH da bi mogli povlačiti zajednička sredstva iz EU za naše gospodarstvo, a kao naknada tome smo EU morali da dozvolimo, odnosno snizimo zaštitu, i od 2008. pa do danas svake godine smo morali smanjivati carinske namete od EU, tako da oni sad iznose 0. Dakle, mi smo naše gospodarstvo time doveli u vrlo nezavidan položaj. I zbog toga ovaj moj amandman kaže da one koje smo oštetili zbog neformiranja institucija koje su trebale povući novce iz evropskih fondova, a prije svega to se odnosi na Agenciju za platni sustav u poljoprivredi u ruralnom razvoju, gdje smo direktno, neuspostavom te Agencije, ili platnog sustava, poljoprivredu i ruralni razvoj oštetili za 50 miliona KM. Isto tako, sustav koordinacije nije uspostavljen. To, evo neki dan smo izgubili 45 miliona eura zbog toga. Energetska politika na nivou države nije donešena, preko 100 miliona eura gubimo. ... program visokog obrazovanja, dakle i tu nismo dali odgovore. 7 Prije svega, najodgovornijim smatram ovdje Vijeće ministara koje vodi ovu državu. I zbog toga ovi amandmani se odnose na to da se ispravi greška onima kojima je nanešena, a oni koji su tu štetu nanijeli da im se umanje primanja. Hvala lijepo.
Zahvaljujem kolegi Mladenu Ivankoviću Lijanoviću. Poslanik Beriz Belkić nije dostavio amandmane, ali želi da diskutuje. Izvolite.
Imam li pravo, mogu li diskutovati?
Dobiliste riječ, izvolite.
Hvala. Malo me je zbunio Vaš ovaj komentar.
Ja sam samo pročitao Poslovnik da diskutujemo o predloženim amandmanima.
Ja ne znam jeste li ...
Pokušavam da usmjeravam raspravu.
Jeste li pratili dosadašnji tok sjednice?
Jesam, uglavnom su se javljali predlagači amandmana, ako me pitate.
Evo, hvala vam na upozorenju, ja ću da se držim Poslovnika. Dakle, atmosfera u kojoj mi raspravljamo o amandmanima i sva ova proceduralna dešavanja itd. ubijaju i najmanju volju čovjeka da racionalno i na korektan način razmotri ukupnu situaciju sa Budžetom BiH i da shvati šta je na kraju od ovoga svega ispalo. Budite sigurni da je to tako. To je broj jedan. Broj dva, meni je drago da će ova država dobiti Budžet, bez obzira što ga mi nećemo podržati ovakvog kakav jeste iz prostog razloga jer se ova trakavica i ponižavanje ovog Doma i njegovih tijela okonča. Dakle, Predsjedništvo BiH, naravno i Predsjedništvo je eliminisano praktično iz procedure i priča se je svela, naša je Komisija bila prinuđena, predpostavljam prinuđena, da zatraži pomoć od nekog drugog tijela, dakle svoju ustavnu nadležnost, poslovničku nadležnost maltene da prenese na Vijeće ministara da Vijeće ministara dogovara, odnosno tri čovjeka da dogovore kako ćemo izaći iz ovoga svega. I naravno da je stvorena atmosfera biti ili nebiti, sve su oči uprte u ovaj Parlament. Posao je davno završen. Mi pričamo svega o 8% ukupnih javnih sredstava, posao u entitetima je završen. Ljudi su podigli budžete, usvojili budžete, a Parlament BiH je taj koji treba, da tako kažem, posuši to sve. I mi smo ostali, dakle 8 negdje na 8% ukupnih javnih sredstava, što će se naravno direktno odraziti na kapacitet i kompetentnost institucija BiH, uz perspektivu da u sljedeće 2, 3 godine će stvari ostati ovakve kakve jesu. U pravu je poslanik Domazet koji kaže, evo ćemo o roku, još samo da smo 2, 3, gospodine Domazet, 2, 3 budžeta usvojili u decembru bio bi pun pogodak. I evo, da se vratim na amandmane. Ja bih zamolio da mi se ovaj Amandman LXXIX pojasni, dakle gdje se ovih 5 miliona prebacuje gradu Mostaru. Ne vidim u samom amandmanu ravnotežu. Moguće da je u ukupnim amandmanima, ali je praksa da svaki amandman ima svoju ravnotežu i na dugovnoj i na potražnoj strani, odnosno da se tačno poklapa i ono što se skida i ono što se dodaje. Ja ovdje vidim odakle ide milion i po i vidim gdje ide 5 miliona, ali ne vidim gdje je ova razlika, sa kojih stavki je to skinuto. Ne vidim ravnotežu. I molio bih da mi se objasni odakle smo to iščlanjeni. A ne sumnjam da taj trend ide, nema nas, maltene blizu smo da nas nema ni u Vijeću Evrope, pa nema nas u EU, pa nema nas u NATO-u. Pa evo, izgleda polako ćemo biti isključeni iz niza tih međunarodnih organizacija, jer ljudi, evo smanjuju i članarine, sredstva za članarine, tako da i to se može očekivati. Evo, ja se nadam da nisam puno vremena uzeo i da nisam iskočio iz Poslovnika. Još jednu stvar predlagačima amandmana, molim predlagače amandmana da nas razumiju. Nijedan amandman nećemo mi podržati, niti biti protiv, iz prostog razloga što se ovdje radi o dogovoru trojice ljudi i ovo će proći ovako kako jeste. Ta samo zatajena parlamentarna većina će ipak isplivati na površinu, usvojiti ovo, tako da ćemo mi biti suzdržani, bez obzira što postoje amandmani koje bismo mi inače podržali, ali nema svrhe i nema koristi. Hvala lijepo.
Zahvaljujem poslaniku Belkiću. Riječ ima predlagač jednog amandmana, poslanik Niko Lozančić. Izvolite.
Zahvaljujem gospodine predsjedatelju. Uvažene kolegice i kolege zastupnici, poštovani predsjedatelju i članovi Vijeća ministara, uvaženi gosti. Ograničiti se samo na obrazlaganje amandmana bilo bi više nego naivno u situaciji kad amandmane obrazlažu oni koji ih nisu podnijeli. Ovaj, i ja moram reći teško se suzdržati onda pa ne govoriti o cjelini ukupnog procesa u kome, evo danas dolazimo do situacije da raspravljamo o Prijedlogu proračuna u drugom čitanju uz očekivanja različita hoće li on dobiti konačno i verifikaciju od ovog Parlamenta. U raspravi o Proračunu, u cjelokupnoj genezi izrade i, evo dolaska Proračuna u ovu fazu u Parlamentu, moglo se svašta čuti. Moglo se i danas svašta čuti, i vrlo su interesantne mnoge od tih konstrukcija koje se pojavljuju. Ja sam odavno prestao biti naivan pa da vjerujem da se one slučajno pojavljuju. Danas smo čuli kako postoje neke dvije sumnjive zgrade, zgrade koje, jedna je u Banja Luci, jedna je u Mostaru. Ovdje u Sarajevu pretpostavljam da je sve čisto, a u Sarajevu se izdvaja najviše. Isto tijelo, ista institucija, istim parama, po istoj proceduri i po istom zakonu nabavlja sve tri građevine, samo govorimo o različitim sjedištima. Ali je problem, problem je znači u glavama nas ovdje i mi imamo većine koje su daleko od ove formalne parlamentarne većine i koje se javljaju od slučaja do slučaja kad se poklope interesi. Tako da, ovaj, mislim da govorimo korektno, konkretno ovaj. Neki se ponašaju kao oporba iako su više se pitali u predlaganju Proračuna nego oni za koje optužuju da su većina. Za one koji ne znaju protiv Prijedloga proračuna koji je otišao iz Vijeća ministara je bio predsjedavajući Vijeća ministara, gospodin Vjekoslav Bevanda. On je 9 vjerovatno oporba u Vijeću ministara ... Ali je Proračun podržan i predložen i od Bakira Izetbegovića i od Željka Komšića, koji su oporba. Vidite, mislim nemojte da lažemo ovom svijetu. Koji je naš interes, govorim o HDZ-u BiH? Nije 6 miliona, kojih 6 miliona, a govorimo o 950 miliona. Da podržimo Proračun protiv koga je bio predsjedatelj Vijeća ministara, oko ga se u Predsjedništvu nismo ništa pitali. Znajući da, i ako ne usvojimo Proračun ... institucije po privremenom finansiranju i imamo iskustva da to može. Što će nam Proračun? Spašavamo rastrošne vlade, pogotovo Vladu Federacije BiH za koju vi svi znate da je ne podržavamo zato što je neustavna, zato što je nelegalna i zato što će toliko u belaj uvaliti Federaciju i sve njene građane, teško onom ko poslije njih dođe.
Kolega Lozančiću, evo imam signaliziranje od nekih poslanika, ipak je ovo rasprava o sadržaju predloženih amandmana.
Ja govorim o Proračunu.
Drugo je čitanje.
Proračunu u drugom čitanju.
Vama ne moram barem proceduru.
Govorimo, znači o Proračunu u drugom čitanju, o amandmanskoj fazi. Pa pazite, ovaj, pa ja bih trebao obrazlagati ovaj svoj amandman. Znači, i mi podržavamo Vladu i nudimo rješenja, spašavamo, ne zbog te Vlade. U toj Vladi sjedi SDA, i da ministar SDA koji tamo, k'o da mu je babo ostavio u nasljeđe, krčmi pare za povratak, ja ne bih predlagao ovaj amandman. Ja hoću da obrazložim amandman. Ovaj, ja sam prinuđen predložiti amandman za provedbu Aneksa VII zato što aktualni ministar u Vladi Federacije otkako je preuzeo vlast nije ni jednog feninga uložio u prostor Kaknja i Vareša za ove namjene. Moram tražiti ovdje kroz ovaj Proračun. Da to mogu rješti kroz Proračun Vlade Federacije vjerovatno ne bi ulagao ovaj amandman. I ne samo za ove namjene, i ne samo za ove namjene, znači pošto Proračun institucija BiH poznaje dio koji se tiče ulaganja u provedbu Aneksa VII ja sam predložio ovaj svoj amadman, nadajući se da ćete omogućiti da makar kroz ovu razinu vlasti, gdje smo mi većina, osiguramo nešto pomoći i za one koji žele se vraćati i na te prostore. Znači, i nismo uzimali ni sa kojih drugih stavki, nismo uzimali od plaća, niti smo uzimali od bilo koga drugog. Znači, evo ja apeliram ovaj amandman nije prihvaćen od strane Komisije, i bez obzira na tu činjenicu ja sam podržao, kao član Komisije, podržao sam ove kompromisna rješenja kako građani Federacije i RS-a, koji dobro ovise o entitetskim proračunima, ne bi ispaštali. Pet, šest miliona vjerujte da ne znači ništa. Znači, bez obzira nisu oni krivi što je vlast u Federaciji takva kakva je i ne trebaju ispaštati, i zbog toga mi dajemo i daćemo podršku ovakvom Proračunu ali ne zbog Vlade Federacije, nego zbog građana u Federaciji. Hvala lijepo. 10
Ja moram istine radi podsjetiti da je gospodin Lozančić predlagač amandmana i upravo njegov amandman odnosi se na prava vezana za Aneks VII. Još jednom podsjećam, dakle na član 119. da se ovo drugo čitanje sastoji od rasprave o sadržaju predloženih amandmana. Imamo jednu repliku. Aleksandra Pandurević, izvolite.
Hvala Vam predsjedavajući. Ja zaista moram reagovati na navode uvaženog kolege Lozančića o nekim špekulacijama, o nekim zgradama, kumovima itd. Gospodine Lozančiću ako Javni servis u svojoj centralnoj informativnoj emisiji snimi zgradu i kaže – ovo je zgrada kuma tog i tog, to znači da neko ovdje od nas očekuje da učestvujemo u nečemu što se zove kriminal. Prije nego što dignemo ruku ili ne dignemo za takav amandman mi želimo da znamo zašto glasamo. Ja ne vidim da stoje hvale Komisiji za finansije i budžet, koje je izrekao uvaženi kolega Domazet, naprotiv vidim bruku i degradaciju ovog Parlamenta. A evo reći ću i zašto. Zato što Komisija za finansije i budžet 16. decembra nije uradila svoj posao na ovaj ili onaj način, nego su u pomoć zvali lidere, dvojicu lidera konkretno, i onda kad povežete to da se dvojica lidera isključivo dogovaraju oko tih 6 miliona, a ne čak ni Savjet ministara kome ste to prebacili, pa vidite one snimke na televiziji, oprostite želimo da znamo o čemu je ovdje riječ. Kad se kaže da su rastrošne vlade, kolega Lozančić je rekao, rastrošne su obje entitetske vlade, rastrošan je i Savjet ministara. Neku veče smo opet na Javnom servisu imali priliku u emisiji „Mreža“ Federalne televizije da gledamo kako se od partijskih tajkuna iznajmljuju prostori za agencije na nivou BiH i koliko se to plaća. Ja mislim da još trebamo skresati troškove za zakupe i najamnine. Toliko, hvala.
Moj apel svim poslanicima da pokušamo putem diskusije iskazati svoje stavove, da zaista, s obzirom da nas čeka još jedna sjednica, smanjimo ovaj broj replika. Ja znam da su ovdje kamere prisutne, ali ipak bi bilo korisno da se usmjerimo na amndmane i drugo čitanje. Replika, poslanik Senad Šepić. Izvolite.
Evo, ja ću povući svoju diskusiju, ali ću u ovoj replici na neki način osvrnuti se na ono što sam htio pitati. Dakle, mi danas ovdje čujemo neku generalnu priču kako je potrebno da ovim Budžetom osiguramo funkcionisanje BiH, to smo znali i prije 30.12., da osiguramo makroekonomsku funkcionalnost, da stotine hiljada ljudi, koji su na budžetu i na nižim nivoima, zahvaljući današnjem usvajanju Budžeta trebaju da dobiju primanja, dakle da postoji usaglašena parlamentarna većina. Čujemo, naravno, i malo realnije priče od kolege Belkića koji kaže da smo mi bili taoci nekoliko ljudi koji su nas doveli dan do pred Novu godinu, dakle dvojica ili trojica koliko je to tamo ljudi koji odlučuju o svemu ovome, pa nas tek danas u ovoj, u ovakvu atmosferu uveli da raspravljamo oko Budžeta. Dakle, ja se radujem da mi dobijemo Budžet i ova zemlja treba da dobije Budžet, i to treba da bude ova najpozitivnija stvar koja se danas ovdje treba desiti, ali se mora u ovoj zemlji početi preuzimati odgovornost za stanje u kojem se nalazimo i za poteze koje povlačimo. 11 Zato bih ja zamolio, od ljudi koji čine parlamentarnu većinu, koji će danas glasati za Budžet, dakle bilo bi korektno radi svih nas koji sjedimo ovdje, radi građana ove zemlje, da čujemo zapravo, pošto postoji većina, postojala je i prije 10 dana, 15, i prije mjesec, dakle da nam pojasne zbog čega su do sada ljudi iscrpljivani, zbog čega su do sada građani ove zemlje, kad je u pitanju ovaj državni budžet, držani kao taoci i na kojem su se to interesu našla dvojica ili trojica pa da onih 5, 6 ili 10 miliona kojih je bilo sporno prije 15 dana ili mjesec, dakle da više nisu sporni i da ćemo danas dobiti Budžet? Ja mislim da je to odgovor koji od nas očekuju ljudi u ovoj zemlji i mislim da bi bilo sasvim odgovorno da ljudi koji danas čine parlamentarnu većinu i koji će ovo usvojiti da nam to pojasne. Hvala lijepa, ja ću povući svoju diskusiju kao što rekoh.
Pa ja mislim da već mjesec dana traje rasprava da i ljudi već znaju ko je većina i u Parlamentu, ko je većina i u Predsjedništvu. Repliku ima Niko Lozančić. Izvolite.
Ja, za razliku od koleginica i kolega koji imaju informacije iz nekih izvora kojih ja nemam, sam u lošijoj poziciji. Znači, nažalost ne gledam, ne gledam nešto previše ni Federalnu TV, nemam vremena, i nadam se da se u ovoj zemlji ne grade samo dvije zgrade. To je problem ako se rade samo dvije zgrade. Ja bi volio i ja se nadam da se gradi puno više zgrada i ja želim vjerovati, za razliku od onih koji unaprijed znaju ko će gdje šta ukrasti, ja želim vjerovti da će institucije BiH koje smo mi obvezivali sa bezbroj zaključaka, sa bezbroj zaključaka, u vrlo dogledno vrijeme riješiti u vlastitim prostorima, koje će legalno kupiti, smještaj institucija kako ne bi smo svake godine, ama svake godine nekima, mogli smo do sada riješti da smo to krenuli ranije, znači davali enormno visoke sume novca za zakup prostora. Pošto ćemo imati drugu sjednicu, već na narednoj obećavam zastupničko pitanje i očekujem odgovor, pitaću koji su lobiji kojima odgovara enormno plaćanje zakupa na dugoročnoj osnovi, i pitaću ko su vlasnici tih prostora i pod kojim uvjetima smo uzeli i plaćamo te zakupe. Znači, ja nemam razloga da bilo šta krijem i da bilo koga štitim, ali ima razloga, imam razloga da inzistiram na tome, na provođenju naših zaključaka da institucije BiH konačno dobiju u dogledno vrijeme svoja sjedišta u svojim zemljama i da ne plaćamo svake godine po 30, 40 miliona maraka.
Replika, poslanik Šefik Džaferović. Izvolite.
Gospodine predsjedavajući, koleginice i kolege, dame i gospodo. Gdje god se pravi zgrada u BiH a njihovi graditelji računaju da ta izgradnja bude pokrivana Budžetom institucija BiH ja sam za to da se to ispita i da se to objelodani. Dakle, uopće nije važno gdje, i u Sarajevu naravno, ako dakle toga ima izvolite. Ja samo kažem da je bosanskohercegovačka javnost ove dvije stvari, o kojima sam ja govorio, problematizirala. Mi smo ljudi koji su izabrani ovdje od građana BiH, pratimo šta javnost problematizira i kako polemiše i najnormalnije je bilo da ja upitam zamjenika predsjednika Komisije, pošto predsjedavajući Komisije nije tu, ministra finansija i predsjedavajućeg Vijeća ministara da kažu šta imaju na tu temu. Javnost jednostavno mora dobiti odgovor. I ja još uvijek nisam dobio 12 odgovor na svoje pitanje. Ja nikoga ne optužujem, ja samo ponavljam ono što sam čuo, i ako je to tačno, ja ponovo ponavljam, da je onda BiH u katastrofalnoj situaciji. Toliko.
Poslanik Milorad Živković i zamjenik predsjedavajućeg želi govoriti o pet amandmana koje je dostavio. Izvolite.
Uvaženi predsjedavajući, predsjedavajući Savjeta ministara, ministri, kolegice i kolege poslanici. Ja mislim da je svrha našeg poslaničkog rada u toku ove godine bila da ono što smo ovdje izdiskutovali, a nakon toga i nekim zaključcima krunisali, a tiče se i revizorskih izvještaja, tiče se rada institucija u BiH, pretočimo na kraju godine u amandmane. Jeste posao Savjeta ministara, odnosno predlagača Predsjedništva da te politike uokvire i da nam predoče u formi budžeta, ali čini mi se da neki dijelovi ili neki zaključci koje je ovdje Parlamentarna skupština usvojila nisu dovoljno prihvaćeni ili nisu implementirani na adekvatan način u ovome Budžetu. I zato smo mi tu, i ja vjerujem da je to uloga poslanika, da artikulira ono što je ovaj Parlament u zadnjih godinu dana uradio i ono što mislim da treba da bude dio Budžeta. Naravno sve u okviru mogućnosti, sve u okviru politika i onoga o čemu smo se ovdje dogovarali u najvećem dijelu i mislim jednoglasno usvajali nako diskusija. Zato ovi amandmani koje sam predložio idu u to pravcu. Podsjetiću, amandman koji se tiče Ustavnog suda, da smo kada smo raspravljali o toj instituciji ovdje govorili da ona nije u međuvremenu odgovorila svojoj svrsi. Da rad u toj instituciji podliježe kritikama, iako nas svi upozoravaju da ne smijemo da govorimo niti na odluku, niti o samom radu, ali složićete se recimo da su tražili da primanja svih u BiH budu javna, da bi članovi Ustavnog suda bili u vrhu. Ovdje se govorilo o platama, a zaboravljamo da ti ljudi predaju na dva ili tri fakulteta, da imaju primanja mnogo veća nego svi ovdje ostali, i to uređuju svojim pravilima. Ta pravila čak kad smo dali na ocjenu ustavnosti smatrali su da oni nisu nadležni da raspravljaju o svojim pravilima, itd., itd., da ne nabrajam da ne bi izazvao neku negativnu retoriku u vezi sa time, ali to je činjenica. I te novce mislim da trebaju da dobiju, kao što su dobili u prošloj godini, da im se ne treba povećavati budžet i trebamo da ih uputimo, u mom prijedlogu stoji, u rješavanju zbrinjavanja institucija BiH. Podsjetiću da je to bio i zaključak ovog Parlamenta, da smo tražili da Savjet ministara iznađe načina da što prije skine sa davanja naknada za iznajmljivanje prostora i da prave svoje zgrade. Savjet ministara je to uradio na nekim mjestima, evo ja mislim da je ovdje mogućnost da idemo i da se ova institucija smjesti. Drugi amandman se tiče Tužilaštva BiH. Mislim da je on logičan i opravdan, podsjetiću vas i da je prije samo nekoliko dana Ministarstvo finansija, isto tako to su uradili i entitetska ministarstva finansija, potpisali memorandum sa Evropskom komisijom o donaciji i pomoći Tužilaštvu. To je iznos koji za bh nivo, neću se baviti entitetskim nivoom, iznosi 2.583.000 eura. Pitam, evo i Savjet ministara – da li su ta sredstva ukalkulisana u ovome Budžetu za 2014. godinu za Tužilaštvo? Ako jesu, u kojoj stavci su, da možemo da pogledamo, ako nisu, zašto nisu i zašto se Tužilaštvu povećava sredstva mimo toga što su donacijom dobili. Koji su to poslovi koji zahtijevaju da se tolika sredstva daju Tužilaštvu i nakon što su donaciju dobili koju im ne može niko uzeti? Da li je Tužilaštvo zaslužilo da ima toliko sredstava? I pitam – da li je Granična policija BiH zaslužila da dobije taj iznos sredstava? Pa imamo ljude tamo koji su neobučeni na graničnim prelazima, imamo neuređene granične prelaze, imamo jad i čemer na 13 granici BiH što se tiče te institucije, a mi dajemo Tužilaštvu koji daju i šakom i kapom i razni donatori i Evropske komisije, IPA fondovi 2014. godine, Tužilaštvo dobija od IPA fondova sredstva. Stalno dobijaju sredstva ništa ne rade ili rade pogrešno pod političkim uticajem, a instituciju BiH kojoj su potrebne pare ne damo im ovim ništa. Da ne govorim o Amandmanu III i IV, rekli smo, pričali smo, revizija je govorila šta ima o tim institucijama. Zar nije logično da institucije koje revizorski nisu dobile pozitivne ocjene ili su ih dobili sa rezervom na neki način mi kao parlamentarci usvajajući ovaj Bužet kaznimo. Pa zar to nije politika rasprave o revizorskim izvještajima ako to nećemo pretočiti u amandmanima i poslije to u Budžetu realizovati. I zadnji amandman, ja pitam kolege u Komisiji – da li ste uopšte pogledali ovaj amandman. Pa ovaj amandman se odnosi na vozila koja trebaju da se kupe za Kolegij u idućoj godini i prebacuju se klubovima poslanika i vi to nećete da prihvatite. Ja stvarno ne znam šta još treba da se uradi, u kom pravcu treba da se ide i predlaže da bi ovdje bili makar principijelni u predlaganju zaključaka, u predlaganju amandmana i usvajanju Budžeta. Ja mislim da, evo i sad ovo kažem, da neću se više javljati osim ako me neko ne izazove replikom, ali ako se prva dva amandmana ne prihvate, koja smatram da su logična i da odražavaju stav Parlamentarne skupštine, ja odustajem od svih amandmana nakon toga. Hvala.
Zahvaljujem. Za repliku se prijavila poslanica Azra Hadžiahmetović. Izvolite.
Pa, ja sam s pažnjom slušala i naravno pročitala amndmane kolege Živkovića i obrazloženja, negdje su ona na granici logike, a negdje nisu, po mojoj ocjeni naravno. Ja se ne bi složila sa ocjenama koje je dao kolega Živković u pogledu Tužilaštva i Ustavnog suda, ne znam, o njihovim potrebama finansijskim koje su iskazane tamo gdje je trebalo da se iskaže, ali zbog ovakvih kvalifikacija koje je dao kolega Živković predložiti smanjenja da bi povećao stavke na nekoj, po nekom drugom osnovu ja se s takvim obrazloženjem ne slažem. Međutim, imam jedno pitanje, iako mi se na momente čini sasvim ligičnim da treba ojačati kapacitete Granične policije, granične prelaze itd., ali evo moje pitanje se odnosi na sljedeće – ako bi smo to uradili, kolega Živkoviću kako ste Vi predložili, znači li to da ćemo na mnogim graničnim prelazima na kojima postoji samo zastava RS-a imati i zastavu BiH? To je jedno. I drugo, da li će i ona tabla – dobro došli u Republiku Srpsku, biti zamjenjena sa tablom ili možda dodata tabla – dobro došli u BiH? Hvala vam.
Replika, zamjenik predsjedavajućeg Milorad Živković. Nakon toga idemo sa diskusijama. Izvolite.
Znate, ovo je već uobičajena praksa da ljudi koji sebe nazivaju opozicionarima ništa ne rade nego kritikuju. Ja bih volio da vidim stvarno vaše amandmane, taj potencijala koji Vaša stranka ima, lični potencijal i bilo kakav drugi potencijal da bi raspravljali da li su oni na 14 granicama logike ili su u granicama logike, pa da eto govorim i o zastavama koje su na graničnim prelazima. Ali Vi očigledno nemate ništa da ponudite ni ovome Parlamentu, ni ovoj državi i da Vaši amandmani ovdje ne bi izazvali nikakav ni komentar, ni obrazlaganje, tako da neću da upuštam se u prepucavanje sa Vama kad nemate šta da ponudite. Hvala.
Replika, poslanik Beriz Belkić. Izvolite.
Pa ipak se je kolega Živković upustio u prepucavanje. Kakvi amandmani u situaciji o kojoj sam ja govorio. Dođete na sat pred sjednicu, pola sata pred sjednicu i onda nam tri puta govorite za pola sata, za sat biće komisija, neće biti komisija, zovete pitate i evo. Pa, niko nije lud upuštati se u tu farsu o kojoj sam ja govorio. Ko ima volju da se upusti i da proba nešto uraditi u stvarima koje se vaninstitucionalno dogovaraju i od ovog Parlamenta. Naša komisija, kaže – izrazila je nezadovoljstvo što kasni itd. Ako bude opet kasnilo tako ona će opet izraziti nezadovoljstvo. Pa doveli ste ovaj Parlament do nule.
Kolega Belkić je imao drugu repliku. Poslanica Azra Hadžiahmetović, druga je li, koja je po redu.
Ja bi podsjetila kolegu Živkovića da sam u vezi njegove diskusije i njegovih amandmana postavila pitanje da dobijemo obrazloženje. Dakle, Vaš komentar, kolega Živkoviću, bio je izvan svake logike.
Poslanik Salko Sokolović je potpisnik i predlagač devet amandmana o kojima želi da govori u skladu s Poslovnikom. Izvolite kolega Sokoloviću.
Hvala gospodine predsjedavajući. Evo, prvo da iskažem svoje nezadovoljstvo što ste skratili vrijeme za diskusiju. Jednom u godini dana raspravljamo oko Zakona o budžetu, suštinskom zakonu koji mnoge stvari određuje kad je budućnost BiH u pitanju i Vi ste to sad sveli na 5 minuta. Evo, ja sad trošim dodatno vrijeme na to, mislim da to nije dobro i morao sam iskazati to svoje nezadovoljstvo. SDA uložila je amandmane koje ste Vi rekli da sam ja uložio i očekujem da će još neko od kolega diskutovati, ali evo pošto je skraćeno vrijeme probaću da sublimiram par vrlo bitnih stvari koje ... želim da istaknem na jednom mjestu, je li. To znači mi danas ni Prijedlog budžeta nećemo podržati, nećemo podržati amandmane koji su predloženi iz dva suštinska razloga. Jedan je što ste prijedlog Predsjedništva izmijenili nagore i drugo što na Komisiji nisu usvojeni amandmani koje je Klub SDA predložio. Zbog javnosti ja želim još jednom ovdje da, i mi faktički branimo tu poziciju Predsjedništva danas ovdje, želim da kažem da je osnova za preraspoređivanje sredstava, koju je Predsjedništvo učinilo, uvažavanje ekonomske situacije u 15 kojoj se država BiH nalazi, što znači ograničavanje i smanjenje javne potrošnje. Sa 80 i nešto amandmana na Komisiji ili amandmana koje su konkretno uložili SDP i SBB vi ste poništili sve to što je Predsjedništvo učinilo ili probalo učiniti da se sagleda realno situacija u kojoj živimo, a znači da pokuša da ograniči i smanji javnu potrošnju. Kroz sve ove amandmane koje ste ovdje uložili ta javna potrošnja se ponovo povećava. Evo, čujem ja ovdje sad određena obrazloženja da su potrebna dodatna sredstva za zakup, za, međutim imamo ekonomsku situaciju u BiH koja nije dobra, imamo pad nekretnina na tržištu i sigurno oni koji su dogovarali prethodne aranžmane za nekretnine mogli su u ovoj određenoj fazi ući u dodatne dogovore, smanjiti tu cijenu i dio sredstava, kad je u pitanju plaćanje zakupa, smanjiti i usmjeriti u određene institucije kojima je neophodno da bi imali dovoljan dio sredstava da mogu da funkcionišu. Očito da to nije bila intencija vladajuće većine, očito, evo gospodin Živković je maloprije rekao da se radilo i u skladu sa odlukama ili mišljenjima Ureda za reviziju. Upravo je Ured za reviziju rekao – veliki su vam putni troškovi, netransparentni su vam korištenje telefona, ovih putničkih automobila, evo ovaj prostor zakupa. Znači, u tom dijelu je sigurno, ukoliko smo htjeli kao odgovorni građani da Budžet usmjerimo onom pravom pravcu i da pobjegnemo od velikog rastrošnog trošenja sredstava, mogli smo poslušati te upute koje nam je dalo Ured za reviziju i u ovom dijelu smanjiti onaj budžetska sredstva i usmjeriti ih tamo, kažem, gdje institucije države BiH mogu bolje da funkcionišu. Ima ovdje jedna apsurdna stvar, ministar Odbrane se obratio članovima Predsjedništva da mu oni koriguju budžet jer nije mogao svojom rukom na sjednici Vijeća ministara da koriguje budžet u onom suštinskom smislu, a smisao taj suštinski je bio da su mu bila potrebna sredstva za ishranu vojnika, za smještaj vojnika, za opravku helikoptera itd. Znači, sve je to ovaj, sve su to detalji koji su vodili članove Predsjedništva u pravcu jednog korektnog Prijedloga budžeta koji su proslijedili u parlamentarnu proceduru i, evo kažem, koji je amandmanima prevashodno SDP-a i SBB-a, jer su potpisnici na tim amandmanima, anuliralo i ponovo ga učinilo rastrošnim. Što se tiče amandmana koje je SDA uložila oni se, oni idu u pravcu našeg principa da je ovo mal okvir koji je fiskalnim, Globalnim okvirom vraćen na 2008. godinu, da je državi BiH potrebno više sredstava da bi mogla da funkcioniše na jedan adekvatan način i onda smo mi predložili tu par amandmana koji idu u pravcu. Evo, neko malopre govori o izbjeglicama, niko osim SDA nije predložio amandman od 6 miliona da se mogu implementirati Revidirana strategija za izbjegla i raseljena lica.
Vrijeme kolega Sokoloviću je isteklo.
Evo samo još jedan dio, par minuta. Sredstva koja smo mi ovdje predložili ...
Već sam pomjerio za pola minuta.
... dva miliona da bi se mogli završiti radovi oko Memorijalnog centra u Srebrenici, i Granična policija, i ono što je vrlo važno predložili smo da jednom u BiH dođemo u situaciju da možemo se boriti protiv požara, predložili smo na koji način to treba uraditi ...
Ostavite nešto i Asimu. 16
... aviona koji mogu biti u funkciji neke protupožarne eskadrile, da na neki način državu BiH zaštitimo kao dobro i kao građane. Ali evo, očito da parlamentarna većina barem na Komisiji nije imala razumjevanja. Nadam se da će ovdje kolege poslanici na jedan drugačiji način shvatiti ovu našu inicijativu i podržati naše amandmane. Hvala.
Zahvaljujem. Replika, poslanica Nermina Zaimović-Uzunović. Izvolite.
Hvala lijepo predsjedavajući. Kolegice i kolege. Ja bih se samo osvrnula na, i stavila repliku na izlaganje vezano za sredstva koja se traže za izdvajanje za helikoptere i ostalo. Kao članica Komisije za odbranu i sigurnost mi smo u više navrata insistirali u ovom Parlamentu, donosili zaključke i ukazivali na probleme vezane sa helikopterima, i naravno da je to ministar odbrane shvatio i tražio sredstva da se obezbijede da se ovaj veliki problem riješi. U prvom navratu Vijeće ministara nije odobrilo ta sredstva, pa se obraćao i Predsjedništvu. Međutim, u međuvremenu Vijeće ministara je odobrilo, ne samo 3,5 miliona traženih sredstava nego 7,5 miliona za ovu i narednu godinu, čime su ustvari ispunjeni svi zahtjevi koje je Ministarstvo odbrane uputilo, i ne vidim da ima potrebe da se o tom više raspravlja. Ja očekujem da će se ti problemi, koji su se već počeli rješavati, do kraja riješiti. Hvala lijepo.
Zamjenik predsjedavajućeg Božo Ljubić, takođe želi govoriti o sadržaju predloženih amandmana. Izvolite.
Prvo, ja sigurno u svojoj raspravi hoću se dotaći i predloženih amandmana, ali isto tako želim iskoristiti ovaj izlazak za govornicu da repliciram na neke rasprave, tako da ne bih morao dvaput se ustajati i dvaput vas gnjaviti. Dakle, u svakom slučaju podržat ću amandmane koje je Povjerenstvo, dakle podržalo i mislim da treba podržati i ovaj Proračun, jer je to svakako bolje nego ne podržati situaciju u kojoj se nalazimo. S druge strane, sigurno među ovim amandmanima ima njih koje bih ja osobno podržao i koje ću osobno podržati, ali bez, da tako kažem, velikog pouzdanja da će oni biti usvojeni i to se u svakom slučaju odnosi na amandmane koji su vezani za Aneks VII, to je dakle amandman kolege Nike Lozančića, a razmišljam čak da podržim i jedan od SDA, dakle iako je opozicijska stranka. Ali posebice, dakle neke od amandmana kolege Živkovića, i to onih koji se odnose na troškove institucija BiH na koje možemo mi utjecati. Pa, moje pitanje, evo čak i Vijeću ministara – kako to da se našao tamo stavka u Proračunu za nabavku vozila za članove Kolegija, a mi to nismo ni tražili, zapravo. I u svakom slučaju podržavam taj amandman kolege Živkovića da ta sredstva se prebace tamo gdje su potrebnija i iskoristivija. Ali što se tiče nekih ovdje rasprava, u prvom redu želim se ovdje fokusirati na raspravu, ili je to bila replika, kolege Belkića, koji kaže da je, ako se dobro sjećam, parlamentarna većina 17 ili Kolegij doveo do, da tako kažem, ovaj Parlament u ponižavajući položaj glede Proračuna. Ja bih želio reći ovdje da smo mi svi skupa sebe, kao državu, doveli u ponižavajući položaj pristajanjem da od ukupnih konsolidiranih proračuna u BiH ili agregiranih, kako god hoćete, država sudjeluje sa nekih 9%. A od tih 8 ili 9% mi zapravo suštinski raspravljamo ovdje o 8 ili 9% od toga što je 8 ili 9% od konsolidiranih proračuna, jer su glavne stavke, dakle vraćanje inozemnih kredita, plaće i troškovi institucija BiH praktički zadane. U konačnici, ako pogledamo Fiskalni okvir, koji smo mi usvojili prije 2, 3 godine, mi vidimo da se Proračun zapravo ne mijenja više od par posto. I ako se fokusiramo u samom Zakonu o proračunu na tabelu 2 koji govori o bilansi rashoda vidimo da, evo dakle, kod onih glavnih stavki se svi skupa vrtimo oko 2%. Dakle, nije bilo nikakvog razloga. I to je na neki način moja replika kolegi Domazetu, da se mi hvalimo time da usvajamo Proračun u tijeku ove godine, jer smo ga trebali raspraviti davno i davno usvojiti, međutim zašto nismo. Ja ću to reći ovdje bez obzira tko će mi zamjeriti. Nismo zbog neodgovornosti i nerada nominalno najodgovornijih institucija u BiH – Predsjedništva. Dakle, kojima je zapravo jedini posao u ovoj godini da, i najvažniji, da predlože Proračun, oni to nisu bili u stanju uraditi ni nakon mjesec i po dana otkad im je Vijeće ministara dostavilo Prijedlog. Dakle, to jedanput ova javnost treba da kaže ovdje, a ne da se prebacuje loptica ovdje na Parlament, na Vijeće ministara itd., zašto to radimo u cajtuntu, zašto nismo u stanju da kreativnije interveniramo Proračun. Nismo zato što smo u cajtuntu i zato što moramo osigurati funkcioniranje institucija koje su van državnih ovih institucija, a to su u prvom redu institucije entiteta, i to entiteta koji zapravo, kao što je rekao kolega Lozančić, i rastrošno, i neodgovorno, i neustavno zapravo se ponašaju. Pa, mi imamo danas paradoksalnu situaciju da mi raspravljamo zapravo o 9% od 9%. Dakle, i kao pravimo se da kreiramo politiku, a zapravo u entitetima, znam pouzdano za Federaciju, gdje samo 20% sredstava ide na troškove, dakle institucija, plaća, itd., itd., a 80% su netransparentni transferi, koji se onda još gore selektivno usmjeravaju samo na određena područja u BiH i to područja pod većinskom kontrolom, dakle oligarhije jednoga naroda. Dakle, to su stvari o kojima treba, a u kantonima u Federaciji, ista stvar kao i sa državom. Sa 10 do 20%, da tako kažem, se može kreirati neka politika, 80% su zadana sredstva za plaće itd., i troškove. E, to su stvari koje bi mi trebali kao državna institucija, o kojima bi trebali voditi računa ako istinski želimo kreirati i politiku u ovoj državi. Tako da, kažem, podržat ću Proračun jer je manja šteta, da se usvoji ovakav kakav je nego da se nikako ne usvoji. Ali u suštini ako želimo mi kreirati politiku onda moramo biti u stanju da kreiramo politiku u državi, a država su i entiteti, i županije, odnosno kantoni. Hvala lijepo.
Još jednom podsjećam, dakle drugo je čitanje. Pozivam sve koji su se prijavili za replike da odustanu ako je ikako moguće i da se vratimo amandmanima. Kao što vidimo nisu uvažili taj prijedlog. Repliku drugu ima Darko Babalj. Izvolite.
Kolegi Živkoviću samo da kažem da što se tiče amandmana kolege Živkovića mi iz SDS- a smo ih podržali i na Komisiji i slažemo se sa amandmanima gospodina Živkovića. Ali isto tako moram da kažem da ono, sve evo što smo mi zajedno nekad radili, i ako Bog da u nekim stvarima ćemo vjerovatno raditi i ubuduće, zamjeram kolegama iz SNSD-a, znači kad se tiče usvajanja Budžeta za 2014. godinu i amandmana zašto je dobio podršku SNSD-a povećanje, 18 znači Budžeta BiH, a tiče se Suda BiH i zašto su dali podršku povećanju Budžeta Visokom sudskom i tužilačkom savjetu? Mislim da to nije bilo korektno od SNSD-a, evo da kažem, prema svima nama. Hvala.
Poslanik Asim Sarajlić želi da sastavi repliku i diskusiju u tri minuta. Izvolite.
Hvala gospodine predsjedavajući. Ja bih replicirao mom uvaženom kolegi i prijatelju, gospodinu doktoru Ljubiću, glede njegove diskusije odgovornosti Predsjedništva na sam projekat usvajanja Budžeta. Dakle, o Budžetu i budžetima u protekle tri godine mi iz SDA smo jako puno govorili. Usvajanjem ovog Fiskalnog okvira od 950 miliona ta situacija je iskorištena zapravo da se SDA na neki način izbaci iz vladajuće koalicije i to poštujemo, i eto taj Fiskalni okvir je ostao takav kakav jeste. Međutim, ono što današnja diskusija i sam ovaj hodogram od Vijeća ministara do danas govori jeste da mi zapravo u BiH ne znamo sad ko je vlast. Mi smo se tada, znate bunili, galamili kako je nedostatan fiskalni okvir, 950 miliona je malo, staćemo na evropskom putu, nema finansijske podrške za integracije itd., pa smo mi predlagali amandmane. A amandmani su, dakle dame i gospodo, uvijek municija opozicije. Amandmane ne ulaže pozicija. Pozicija što želi ona ugradi u Budžet i tako se stvari rješavaju svugdje, od lokalnog nivoa pa do budžeta koji se usvajaju širom svijeta. Dakle, mi imamao danas situaciju da, evo tada smo proširivali Fiskalni okvir pa su amandmani izbacivani, imamo danas poziciju da, evo naš član Predsjedništva se ponaša unutar okvira koji ste vi utvrdili, da svoj osvrt u smislu da smanji javnu potrošnju, da podrži određene projekte koji su integrativnog karaktera, ne odgovara ni to. Imamo, dakle Budžet koji ne podrži predsjedatelj Vijeća ministara, a takav Budžet ode u daljnju proceduru. Predsjedništvo kao formalni predlagač dočeka Komisija koja amandmanima SDP-a i SBB-a pobriše sve što je Predsjedništvo radilo unutar, ponavljam opet, onog okvira od 950 miliona. Nismo valjali kad smo predlagali više, sad ne valjamo kad predlažemo unutar okvira. Mi ponovo danas iz SDA predlažemo ove amandmane koji proširuju. Ali mi ovdje nije jasno otkud amandmani gospodina Živkovića, koje bi takođe lično neke podržao, otkud amandman gospodina Lozančića, kad bi valjda oni trebali da su u poziciji i da Vijeće ministara i ova Komisija ugradi njihove amandmane pa da imamo to danas spremno na stolu. Očito je da je vlast negdje drugo, moć i odlučivanje nije u Predsjedništvu, nije u Vijeću ministara, jer evo Vjeko Bevanda nije glasao za taj Budžet, nije ovdje ni u Parlamentu, jer Niko i Živković ulažu amandmane. Gdje je onda vlast u BiH? Hvala.
Kolega Sarajlić je istina veći dio potrošio replike govoreći o onom o čemu kolega Ljubić nije govorio, ali evo dozvolili smo. Repliku ima Salko Sokolović. Kome?
Replika je gospođi Uzunović i gospodinu Ljubiću. Znači, pored tih sredstava koja su bila potrebna za reparaciju helikoptera, barem je ministar odbrane od Predsjedništva tražio još puno 19 sredstava za ishranu vojnika, za ljekarske preglede i da ne nabrajam dalje, dobiće to ko god hoće u pismenoj formi. Ali ovo hoću da kažem, znači Predsjedništvo je 35 dana, gospodine Ljubiću, sa zakašnjenjem primilo Nacrt zakona iz Vijeća ministara. Ko je dalje ..., ja ne kažem da je Vijeće ministara krivo. Jesu li tamo sjeli pa na sastanku Fiskalnog vijeća na vrijeme definisali Globalni fiskalni okvir, vidjeli trebaju li ga revidirati po članu 11. Zakona itd., ali očito da je Predsjedništvo na vrijeme reagovalo. Međutim, šta smo mi čekali od 09.12. do današnjeg dana, sutra naveče je Nova godina, nije 10. Znači, 09. decembra smo mi dobili prjedlog, Nacrt Budžeta iz Predsjedništva, pa smo onda imali niz sastanaka komisija. Evo da vam ja kažem zašto.
Kolega Sarajlić, samo da omogućimo kolegi Sokoloviću da iskaže stav.
Zato što se amandmanima HDZ-a došlo do određene ucjene parlamentarne većine. I ja sam rekao i za medije, postoji oni koji su ucijenjeni i postoje oni koji ucjenjuju. Kad ćemo dobiti Budžet? Pa, kad se dogovore, ili ovi ucijenjeni odustanu ili ovi što ucjenjuju dobiju ono što trebaju. Zato ja savjetujem gospodinu Živkoviću da i on na ovakav način postupi ako hoće da riješi svoje amandmane, ako se nije ranije dogovorilo, ucjenom. Jer nema SDA, nema SDS-a, sve ste istjerali iz parlamentarne većine, ostalo vas je toliko da možete jedni druge ucjenjivati. Zato danas mi Budžet usvajamo, a ne prije 2,5 mjeseca ranije, da riješimo tu dilemu i nije problem Predsjedništvo.
Poslanik Božo Ljubić, zamjenik predsjedavajućeg, ima repliku. Izvolite.
Pa, ja mislim da su u svojim replikama kolega Sarajlić i kolega Sokolović zapravo dali odgovor tko je vlast ovdje a tko opozicija. Zapravo oni danas se pojavljuju kao advokati vrhovne vlasti u BiH, odnosno Predsjedništva, što je zapravo dio odgovora na to tko je vlast. S druge strane oni su dakle suverena vlast u većem BiH entitetu, koji raspolaže otprilike sa 2/3 resursa i oko 2/3 stanovništva i većini kantona u Federaciji. Prema tome, kad bismo vagali tko je vlast ovdje onda je jasno da je SDA suštinski ovdje vlast i preko Predsjedništva i preko entiteta Federacije i preko kantona. I prema tome, temeljem toga ćemo mjeriti i odgovornost za uspjehe, pa i neuspjehe ovdje u državi. Hvala lijepo.
Nakon hirurški precizno utvrđene strukture vladajuće, repliku ima Saša Magazinović. Izvolite.
Hvala predsjedavajući. Samo radi tačnosti i radi istine. Mi smo dobili Budžet koji je predložilo Predsjedništvo glasovima članova Predsjedništva Željka Komšića i Bakira Izetbegovića. SDA je glasala na Komisiji za finansije i budžet protiv Prijedloga budžeta koji je poslao Bakir Izetbegović. 20 ____________(?) Nije istina. Jestem, jeste. Pa, je glasao onda u Parlamentu ovdje protiv Prijedloga budžeta koji je poslao Bakir Izetbegović. SDA glasao. Mislim, istine radi, samo da posložimo te stvari. A onda sad brane taj isti Budžet protiv kojeg će opet biti kad dođe na glasanje. Pošto govorimo o amandmanima, SDA predlaže da se eliminišu svi do sad usvojeni amandmani i da se vrati to na prijedlog koji je, evo da kažem prijedlog Bakira Izetbegovića. Pa šta će onda. Onda će opet glasati protiv toga što je Bakir Izetbegović predložio. Pa mislim cirkus pravite od ove cijele priče, to je poenta. Mislim, cirkus je i to da u hodniku kažete, hajde super da godinu završimo, nek se usvoji više ovaj Budžet, a onda dođete ovdje i glumite opoziciju. A glumite opoziciju, vidjet ćete to iz dvije inicijative, ove koja je odlična, kolege Lozančića o prostorima, ko iznajmljuje, po kojoj cijeni, od koga, vidjet ćete tu gdje se nalazite, a vidjet ćete to iz inicijative, za koju ja pretpostavljam da ćete podržati, koju ćemo na ovoj narednoj sjednici inicirati, za formiranje privremene komisije Predstavničkog doma za utvrđivanje ukupne potrošnje budžetskog novca na ime prihoda i privilegija u protekla dva mandata, ali ne samo za ministre i poslanike nego i za direktore agencija i rukovodećih državnih službenika, pa ćete vidjeti i tu šta ste vi i ko ste vi. Ali nemojte bar ovo malo, kao što vi rekoste, dajte da usvojimo Budžet, dakle to su vaše riječi i da uđemo u Novu godinu. Evo i ja vas molim, nemojte nas, ja sve mogu istrpiti, samo ne mogu istrpiti to da me neko podcjenjuje da nemam toliko inteligencije da zapamtim šta se desilo prije 15 dana kad ste vi glasali protiv onog što je Bakir Izetbegović ponudio. I to ne jednom, nego dva puta, na Komisiji za finansije i budžet, a onda u plenumu. I sad vi opet to ko biva branite. Ne znam. Sretna i vama Nova godina.
Poslanik Amir Fazlić ima 3 minute za repliku. Izvolite.
Pa dobro ja ću spojiti 3 minute doktoru Ljubiću, a 3 minute Magazinoviću, to je 6, jel' tako?
Vi na to imate pravo, ali ja ću samo tri.
Šalim se. Samo uvaženom doktoru Ljubiću, koliko se sjećam na prvom čitanju Budžeta bila je tačno hronologija dešavanja kretanja dokumenta zvani Budžet. Znači, kad je otišao u Predsjedništvo, kad je Ministarstvo finansija, Vijeće ministara, Vijeće ministara kad je Predsjedništvu i kad je Predsjedništvo dostavilo u parlamentarnu proceduru. I niko nije, rekli smo, konstatovali smo, da svi snose dio krivice jer je od početne faze kasnio Budžet. Tad vas tu nije bilo, jer smo čekali vaš glas da u prvom čitanju prođe Budžet. Došli ste avionom, sačekali smo vas i mi iz opozicije jer nam je bilo u interesu da prvo čitanje prođe. Na Komisiji za finansije i budžet, čiji sam ja član, mi smo željeli da proširimo budžetski okvir, a da nije bilo članova Predsjedništva koji kažete da su iz opozicije ili pozicije, kako neki od vas kažu, da je to prava suštinska vlast, bilo bi upitno da li bi Budžeta bilo danas ovdje da raspravljamo o njemu, ili onog 09. kad je došao ovdje u Parlament. A ja da sam predsjedavajući 21 Vijeća ministara i da ga u prvoj fazi nisam podržao, znači ja bih vjerovatno zbog svoje odgovornosti i nečeg sčime se ne slažem, a bitno je za ovu državu, za ovu zemlju, podnio ostavku, ponudio barem ostavku. Ovdje ne bih, ovo oko Saše Magazinovića, vi ste podržali ovo, vi ste podržali ono. Mi smo opozicija. Mi smo opozicija, i mi smo podržali, nema potrebe ni za smijeh, mi smo podržali Budžet i u prvom čitanju dodali neke amandmane. Ni jedan naš amandman, ni na Komisiji, evo ni danas neće biti prihvaćen, i ne vidim razloga da se nama nešto prišiva da mi nešto kočimo, da mi nešto sporimo. Gospodo imate parlamentarnu većinu, smatramo da postojeće stanje ovako kako ste predložili nije dovoljno za finansiranje institucija BiH, izglasajte, imate većinu. I nema potrebe za ovolike replike i ljućenje što mi iz opozicije, samo 3, 4 nas je repliciralo vrlo, vrlo kratko, za ovoliki dokument koji donosimo i značaj dokumenta koji donosimo.
Još jednom podsjećam na član 119., dakle drugo čitanje, rasprava o predloženim amandmanima. Replika druga, poslanik Asim Sarajlić. Izvolite.
Hvala gospodine predsjedavajući. Dakle, replika mom uvaženom kolegi Magazinoviću. Da je bilo sreće pa da je Predsjedništvo jednoglasno usvojilo Budžet, da je bar onda bilo sreće kad se to nije desilo da je Željko Komšić ostao član SDP-a a ne prešao u Demokratsku frontu pa da imamo ovaj snažan probosanski blok, kako mi to volimo reći i mi iz SDA i SDP-a, pa da imamo prijedlog njih dvojice na Komisiji. I dakle, mi smo znali šta će SDP i SBB uraditi, zato smo mi ponovili ove amandmane. Dakle, mi da smo odustali od priče Bakira Izetbegovića mi ne bi danas ponavljali njegove amandmane koji, kažem unutar budžetskog okvira, redaju stvari. I plus toga smo dodali ove naše amandmane koje smo imali u prethodnoj fazi. Dakle, kolega Magazinoviću, svjesno je da je Budžet politika. Ja sam samo ovdje pitao ko je ta onda politika ovdje u BiH. Ako nije Željko Komšić, ako nije Bakir Izetbegović, ako nije Vjekoslav Bevanda koji, evo od Nike smo čuli, nije glasao za Budžet na Vijeću ministara, ko je politika? I apsolutno podržavam vašu ideju da se preispita ko to od budžetskih sredstava koristi koliko za zakupe, koliko se ko okoristio od budžetskih sredstava. Nadam se da će se i ovi spiskovi plata, koji kruže po ovim medijima u Federaciji, da će se proširiti pa da vidimo to kako je ko stekao određenu imovinu i kako je ko u BiH došao do kapitala. Evo, mi iz SDA smo spremni da uvijek podržimo to i svakako da vašu inicijativu koju ćete predložiti mi ćemo podržati, da vidimo kako je to ko stekao imetak u ovoj napaćenoj i nikakvoj BiH u zadnjih 18 godina.
Repliku ima poslanik Niko Lozančić. Izvolite.
Iako poslovnički nije predviđeno prvo ću napraviti potvrdu točnog navoda uvaženog kolege Saše Magazinovića, a onda ću iskoristiti pravo da ... netočne navode. Kako reče uvaženi kolega Sarajlić – nikakve BiH, to za samoproglašene čuvare ove zemlje nije lijepo govoriti. Ja mislim da je ova zemlja prelijepa, da je najljepša na svijetu i da nije ona nikakva. Druga je stvar 22 kakvi smo mi koji u njoj živimo i upravljamo tom zemljom. To je drugo pitanje. Ali ne mislim, ja mislim da je lapsuz to što ste rekli. Sljedeća stvar, Vi ste dva puta bili i glasovali javno protiv prijedloga Vašeg uvaženog zamjenika predsjednika, v.d. pozicije predsjednika, kad su u pitanju principi Proračuna. Znači, i u komisijskoj fazi i ovdje. To je istina. Ali to što ste tad radili nije problem, ali vi i sad ste protiv njegovih principa. Vi govorite ... ____________(?) [[nije uključen mikrofon]] Ali vi govorite, pazite, pa imate amandmane koje ste nam dali, vi govorite o štednji, a predlažete povećanje Prorčuna za 31,5 milion. E ako je to štednja, aferim. Trebali ste makar za 150, mislim možda se ne bi vidjelo, ovo se vidi 30 miliona povećavate Proračun i govorite svima nama kako ste vi za štednju. Zahvaljujući tome što ćemo mi, koji imamo odgovornost prema građanima Federacije, podržati ovaj Proračun, vaši ministri u Vladi Federacije će imati i dalje kese kojima će moći raspolagati, kako su i do sad raspolagali. Ali, znači vi ste i protiv svojih ministara, ne ... protiv člana Predsjedništva, jer vi nećete glasati za Proračun koji njima omogućava sljedeću tranšu standbaj aranžmana, niste glasovali za ovaj Zakon o Elektroprijenosu koji im omogućava isto tako sredstva da bi pokrili rupe koje su napravili. Pa dajte, mislim o kojim principima govorite. Znači uporno, i uvaženom kolegi Sokoloviću, neće se ova zgrada smještaj institucija praviti u mojoj izbornoj jedinici. Gospodine Sokoloviću to će se raditi u tvojoj izbornoj jedinici. I ja mislim da bi ti trebao podržati i iz tog razloga kao zastupnik koji dolazi iz te izborne jedinice da se tamo naprave zgrade institucija BiH. Ne žive valjda tamo samo Hrvati. Hvala lijepo.
Druga replika, poslanik Salko Sokolović. Izvolite.
Evo, sticajem okolnosti živi 99% Hrvata. Znači, nuđen je taj prostor u sjevernom logoru, pa nije niko našao za shodno, gospodine Lozančiću, da kaže to je taj prostor. O tome bi sad nadugo i naširoko pričao. Gdje se taj prostor nalazi? Znači, tamo gdje su Hrvati većina, ako već otvaramo tu priču, skoncentrisali bi sve, samo bi ovamo šatore na ovu drugu stranu gdje žive Bošnjaci. Da tu priču završimo. Što se tiče dalje, gospodine Magazinović, to je demagogija što Vi prčate. Vi dobro znate i ne možete ovdje ljude koji toliko godina žive parlamentarni život na jedan takav način obmanjivati. Ima prvo i drugo čitanje. Zna se kako se postupa u prvom čitanju. Mi smo bili u principu protiv prvog čitanja da ga je predložio bilo ko zato što se nije probijao budžetski okvir, a druga je stvar šta bi mi u drugom čitanju radili, bez obzira, evo mi i sad vama nudimo, evo vratite to na prijedlog iz Predsjedništva glasamo za Budžet. Evo ja, bez konsultacije iskim ja vam tvrdim da će to Klub SDA da podrži. I to ostalo, sve je na neki način ona demagoška priča i ne možete na takav način obmanjivati javnost i procedure koje parlamentarac ima kroz prvo i drugo čitanje da na neki način devalvirate. Mi smo uvijek bili dio priče koja BiH vuče naprijed i nismo 23 osporavali tu priču. Vi ste kroz ovo što se dešavalo ovih dana, na jedan takav način radili, jer ucjene koje su trajale nisam siguran da će završiti i danas.
Završili smo sa diskusijama. O predloženim amandmanima želi govoriti i poslanik Zvonko Jurišić, iako nije predložio ni jedan amandman. Izvolite.
Hvala predsjedavajući. Kolegice i kolege. Točno, dobro ste rekli, ja nisam predložio amandman, ali evo imam potrebu malo da iskomentiram cjelokupni set amandmana koji će biti sastavni dio, ja se nadam, danas ovoga zakona, znači o Proračunu institucija BiH. Mi smo svjedoci da cijeli 12. mjesec imamo jedan politički igrokaz kad je u pitanju Proračun institucija BiH gdje smo pokazali da institucija, da naša Komisija za financije i proračun nema utjecaja niti ovlasti, a u političke moći kao ni ovaj Parlament da donese Proračun onakav kakav bismo mi željeli, odnosno kakav bi željela parlamentarna većina, nego da to određuje nekolicina, jedan, dva ili eventualno tri čovjeka. U tom pravcu je bilo nekoliko diskusija i posebno sam pazio diskusije koje su bile u smjeru, odnosno u pravcu tome da je ovo uspjeh za ovo Ministarsko vijeće, odnosno za ovaj Parlament, ako u ovoj kalendarskoj godini usvojimo Proračun za narednu 2014. godinu, što uopće ne smatram nekim uspjehom nego to smatram obavezom, znači i zakonskom obavezom ovoga Parlamenta. A imali smo, što su neke od kolega govorili, vrlo jasan ovdje i dokument koji je govorio o kretanju, kad je u pitanju prijedlog, nacrt, kako su se kretale, znači kad su se održavale koja sjednica. A da smo mi toliko odgovorni i svjesni prema građanima BiH, a poglavito prema entitetima prema kojim, gdje su spominjali od nekoliko kolega ovdje, usvojili bismo ovaj Proračun 09.12. i time bismo ispunili obveze BiH kad su u pitanju proračuni, je li, da bismo dobili potrebitu tranšu sredstava MMF-a za financiranje institucija entiteta, kantona i općina, a ne i države, kao što voli naš ministar financija reći, da usvajanjem ovog Proračuna i da BiH nema nikakvih, znači Proračun BiH nema nikakvih obveza prema ovome MMF-u. Mi smo, znači i našim neodgovornim ponašanjem, odnosno neodgovornim ponašanjem parlamentarne većine nismo ispunili obveze koje smo preuzeli od EU, odnosno zajedno sa EU, pa smo ostali bez grant sredstava 45 miliona eura za ovu narednu godinu ili za naredni period. Evo, mislim to toliko, koliko smo mi odgovorni, a sada pričamo da je ovo veliki politički uspjeh usvajanjem današnjeg ovoga Proračuna, gdje je, kažem, gdje je bio politički igrokaz u proteklo vrijeme, da bismo izrazili danas našu zabrinutost za građane entiteta, prije svega Federacije BiH. Ne trebate vi izražavati zabrinutost za Federaciju BiH. Ako Vlada Federacije BiH, znači odbija ili je to u zadnji momenat, znači u zadnji momenat uspjela sredstva Svjetske banke po vrlo niskim kamatama, nekih 2 do3% ...
Kolega Jurišiću, to nije sadržaj predloženih amandmana.
Pa bilo je, bilo je, predsjedavajući bilo je ovakvh diskusija.
Pa nemojte se na njih ugledati. 24
Pa slušajte, Vi izgleda predsjedavajući uvijek mene nešto opominjete zato što ja govorim prave stvari, a Vi ih ne volite čuti. Pa, zato kažem da u ovim institucijama Federacije, znači odbijamo kredit Svjetske banke od 120 miliona maraka, mi smo zabrinuti kako će funkcionirati Federacija. Ja sam prošli put glasovao i za izmjene ovoga Zakona o Elektrprijenosu gdje su me ovdje kolege uvjeravale da će ta sredstva ići za malo i srednje gospodarstvo i poduzetništvo, a vidim da ministar financija, on muku muči sa isplatama određenim, pa kaže da su ostali bez sredstava MMF-a i ovih sredstava Elektroprijenosa pa ne mogu raditi ove redovno isplate. Prema tome, neka entiteti, a i mi ovdje, napravimo određene uštede, a očito da možemo, a pogotovo da napravimo pritiske na one institucije čiji su osnivači, zavisi koja razina vlasti, o tome sam nekoliko puta govorio. A evo, prisjetit ću se jednom o ovim što kažu spiskovima, koji hodaju, o visini plaća u proteklo vrijeme gdje smo imali ovdje vođstvo DERK-a, mislim ovdje za ovom stolicom kad sam ih ja pitao kolike su njihove plaće, je li, oni su mi množili neke koeficijente i došli do plaće 4.500 maraka, a one su 6.500, to smo vidjeli, je li. Tako da ima tu jako puno prostora da se uvede reda u institucije, kako BiH tako i u entitetske institucije. Ovdje, samo još kratko ću, evo vratit ću se na ovaj dio, amandman XXIV je, mislim nema šanse da bi ovo mogao iko normalan podržati, gdje piše o financiranju prava ...
Vrijeme.
iz Aneksa VII Dejtonskog mirovnog sporazuma gdje je bilo planirano 12 miliona maraka, skida se 10 a ostaje 2. Pa još ako vidimo da amandman gospodina Lozančića isto tako odnosi se na ovu stavku, da bi sa ovih 10 kojih već nema, a ovo će postati sastavni dio ovoga zakona, da bi skinuo 1.700.000. Evo, to je samo odnos ovog Parlamenta i države BiH prema provedbi Aneksa VII, prava povratka svih na svoja ognjišta pravična naknada za izgubljeno.
Zahvaljujem kolegi Jurišiću. Poslanik Petar Kunić nije predložio amandmane, ali želi diskutirati o predloženim amandmanima. Izvolite.
Predsjedavajući. Htio bih se osvrnuti na neka pitanja i podržati neke amandmane, konkretno gospodina Živkovića. Naime, naravno da je, kad se radi o Budžetu, to je važan dokument svake zemlje koji se donosi krajem godine, gdje je uključeno više faktora – Predsjedništvo, Savjet ministara, no međutim treba konstatovati jednu činjenicu da je koordinacija između Predsjedništva i Savjeta ministara nikakva, da je koordinacija potpuno ... što je nepojmljivo u jednoj državnoj zajednici, nepojmljivo. Dakle, to je nešto nevjerovatno. Šta sam htio reći još? Gospodin Živković je predložio amandmane koji su zaista prihvatljivi, i o kojima sam ja govorio ovdje, posebno o troškovima Tužilaštva, Ustavnog suda itd. Ne znam zašto se stalno traže sredstva za te institucije. To su institucije koje prednjače u 25 svojim platama, koji imaju najviše plate u ovoj državi, a koje su uz to najneefikasnije institucije. Naravno, isključit ću tu malo Ustavni sud. Ali Tužilaštvo i sudovi su najneefikasnije institucije u BiH. I to treba biti ozbiljan problem ovog Parlamenta i uopšte upravljačkog sistema BiH. Nikad nije stavljeno na dnevni red sa jednom ozbiljnom dozom. Stavlja se na dnevni red kad se govori o izvještajima, revizorskim izvještajima, donose se zaključci koje možete donijeti i ne morate donijeti, jer oni se ne sprovode. Postavlja se pitanje ko je zadužen od strane Parlamenta da forsira te zaključke, odnosno da Savjet ministara izvršava te zaključke. Pa, mi smo ovdje imali raspravu o izvršenju zaključaka Ustavnog suda. Zamislite, molim vas pokreću se postupci od strane Tužilaštva protiv članova Parlamenta. Pa to nije u Tunguziji, to Tunguzija ne može dozvoliti. Pa zna se ko izvršava zakone, pa nije Parlament za to, za to je Savjet ministara, odnosno Savjet ministara preko svojih ministarstava, adekvatnih institucija koje to izvršavaju. Ali zašto, to je ono temeljno pitanje. Pa mi nismo, ne slažem se onda da smo nedovršena država, nego nedovršena država u pravnom pogledu. Dakle, nesređena država pravno, institucije nisu sređene s kojima mi raspolažemo. Stalno se mučimo, odnosno konfrotiramo u pogledu prenosa nadležnosti, da li je ova nadležnost ovdje, ondje, itd., umjesto da se koncentrišemo na postojeće institucije, da sredimo postojeće institucije, pa ne bi imali ovakvih problema. Ovo je sve za mene trla baba lan. To je zaista neefikasno, itd., itd. Što se tiče ovih troškova, gotovo mi je degutantno govoriti o troškovima. Očito politička elita, dakle vladajuća, nema političku volju da se povede ozbiljna rasprava o korupciju i organizovanom kriminalu u BiH, odnosno i u institucijama BiH. Pa, molim vas, samo ću jednu rečenicu još reći, pa mi imamo još rukovodioce u izvršnoj vlasti kojima vozači voze žene, djecu, koji se služe subotom i nedeljom automobilima. Pa to je feudalni odnos, to je vrijeme feudalnog odnosa u pojedinim segmentima ove države. Pa daj se već jednom osvijestimo. Hvala vam lijepo.
Repliku ima poslanik Milorad Živković, zamjenik predsjedavajućeg. Izvolite.
Zahvaljujem. Nemam repliku uvaženom profesoru, nego repliku na prethodna izlaganja. Naime, neki od kolega su pitali šta je sa ostalim amandmanima. Ja sam pogledao u međuvremenu, vidim da je Sud BiH povećan samo za 19.000. Ali isto tako sam očekivao da i druge kolege predlože amandmane koje bi mi isto tako podržali. Isto tako govorim i za amandman SDS-a kojim je bilo potrebno da se vrate sredstva, jer ja sam glasao za zaključak da se ta sredstva vrate. Ali ne vidim te amandmane, ne mogu da glasam za njih. Nema ih sad ovdje u amandmanskoj raspravi, a volio bi ih podržati. Prema tome govorim, evo već mislim da je ovo već 12. Budžet koji u ovoj Skupštini sam prisutan, nekad glasao za, nekad bio protiv, ali nikad nismo napravili sistem koji u ozbiljnim zemljama se pravi, recimo u Engleskoj da Komisiju za finansije i budžet vodi opozicija i da se kontinuirano u toku godine razmatraju svi budžetski korisnici. Zašto da se ne uvede taj sistem u kome se kroz prizmu u samoj komisiji svaki rukovodioc institucije na nivou BiH ne dovede, ne predloži Budžet i zajedno ne, imajući na umu da nisu svi kolege eksperti iz ekonomske struke, nego da dovede i savjetnike u ovaj Parlament, angažuje ljude koji mogu da budu od pomoći, da se svaka institucija skenira i da se obrazloži da li za tu instituciju su neophodni potrebni veći prihodi, odnosno veća sredstva u narednoj godini. Neozbiljno je, odokativna je metoda da sad govorim o Tužilaštvu da li je potrebno ili nepotrebno više para. Sjetite se u ovoj godini da su dobili iz rezerve od Savjeta ministara 700 i nešto hiljada, da dobijaju gdje je sakriveno u 26 budžetima od IPA fondova 16 i nešto miliona, da su memorandum potpisali sa Savjetom ministara. Neozbiljno je da ja govorim o tome, o odokativnoj metodi, a neko mi ne izađe ovdje i ne objasni da tim ljudima stvarno treba više sredstava. Ne govorimo sad više ovdje ni o poziciji RS-a, ni o ovome, ni o onome, iako su svi mogli da pišu amandmane. Ove amandmane koji su ovdje podneseni sa moje strane je minimum dostojanstva ovog Parlamenta koji dolazi u poziciju da bez ijednog usvojenog amandmana od strane Parlamenta, zdravo za gotovo uzme Budžet koji je došao od Savjeta ministara. Pa, gdje su ovdje poslanici sa svojim idejama i mogućnostima da mimo stranačke stroge discipline, makar one zaključke koje smo ovdje svi kao parlamentarci izglasali da je potrebno da uradite. Oslobodite se tih stega i predlažem zaključak da se zadužuje Komisija za finansije i budžet da u 2014. godini organizuje javna saslušanja sa rukovodiocima institucija na nivou BiH o strukturi njihovog budžeta, načinu planiranja i trošenja i o rezultatima istih izvještava ovaj Dom kontinuirano. Hvala.
Poslanik Dragan Vrankić nije predložio ni jedan amandman, ali želi takođe diskutovati o predloženim amandmanima. Izvolite.
Ali zato je Klub HDZ-a predložio amandman i mislim da je upravu što je istrajao na njemu, jer pojedine kolege ili zaboravljaju ili neće da tako shvate da se Mostar nalazi u Hercegovini a da se ova zemlja zove BiH. Pa prema tome jednak tretman mora biti za sviju. Ja ću odustati od dijela diskusije uz jednu konstataciju, činjenicu i pozvat ću kolege da podržimo svi ovaj Proračun iz jednog prostog razloga što je usvojeni Proračun najbolji Proračun. Ovaj Proračun, i kao njegov dokument Okvirnog proračuna koji se donosi za 3 godine, on se samo u 2% razlikuje ove godine od prethodne godine, a s obzirom da Vijeće ministara ima operativnost mislim da smo ga mogli mirne savjesti usvojiti na trogodišnjoj razini, a onda da oni sukladno javnim potrebama i potrebama svih institucija reagiraju i da usklade potrebe iz Okvira koji je predložen. A što se tiče pozicije i opozicije, zbog toga sviju pozivam da glasamo za ovaj Proračun. Nema nijedne ozbiljnije stranke da nije negdje ili pozicija ili opozicija. Tako da, evo ne bih dalje izazivao replike, moj prijedlog je da usvojimo ovaj Proračun. Hvala.
Poslanik Darko Babalj, nije predložio nijedan amandman ali ima diskusiju o predloženim amandmanima. Izvolite.
Evo, u ime Kluba SDS-a da kažemo da mi nećemo podržati ovaj Budžet. A što se tiče ovoga što Vi stalno potencirate gospodine predsjedavajući, evo Vaša politička partija je predložila amandman u ime SDS-a tako znači da nema potrebe za tim. Gospodinu Živkoviću da kažem, kada ste rekli ovo 27.000, ja sam u jednom trenutku pomislio da je to istina. Međutim, razlog zašto sam pomislio da je to istina, zato što sam ja dobio 27 tri ova amandmana, ove, one, više nisam znao, jedna Komisija, druga Komisija, i onda današnji ovaj zadnji sa brojem protokola je bilo 30.12.2013. godine, znači to je današnji dan, Amandman broj VII kaže – u članu 3. predlagač Zakona o Budžetu institucija BiH i međunarodnih obaveza BiH za 2014. godinu u pojedinačnoj tabeli 6, Sud BiH povećava se ukupni budžet za 172.000 a ne za ... Hvala.
Zahvaljujem poslaniku Babalju. Zaključujem raspravu. Glasanje je za 10 minuta. [[PAUZA]] Dame i gospodo poslanici molim vas da zauzmete svoja mjesta. Kolega Sokoloviću, ako možemo pristupiti glasanju. Dakle, pristupamo glasanju o amandmanima u plenarnoj fazi. Prvo ćemo glasati o Amandmanu Nike Lozančića, poslanika Nike Lozančića. Molim vas da se pripremite za glasanje. Glasajte sad. Jasno je da ovdje nema ni opće ni entitetske većine. 7 za, 30 protiv, 2 suzdržana. Ovaj Amandman nije prihvaćen. Sada glasamo o amandmanima poslanika Milorada Živkovića. Riječ je o pet amandmana. Glasamo u paketu. Molim vas da se pripremite za glasanje. Glasajte sad. 16 za, 18 protiv, 4 suzdržana. Nema potrebne opće većine. Ovi amandmani nisu prihvaćeni. Prelazimo na glasanje o amandmanima poslanika iz Kluba SDA, dakle 9 amandmana koji su dostavljeni 16.12. i 1 amandman koji je dostavljen 30.12. Također glasamo u paketu. Molim vas da se pripremite za glasanje. Glasajte sad. Konstatiram da ovi amandmani nisu dobili potrebnu ni opću, ni entitetsku većinu. 8 za, 27 protiv, 3 suzdržana. Sada prelazimo na glasanje o amandmanima poslanika Mladena Ivankovića Lijanovića. Riječ je o dva amandmana. Pripremite se za glasanje. Glasajte sad. Konstatiram da i ova dva amandmana nisu dobili podršku. 5 za, 30 protiv, 3 suzdržana. 28 Sada glasamo o prijedlogu zaključka poslanika Milorada Živkovća, koji vam je dostavljen, nema potrebe da ga čitamo. Molim vas da se pripremite za glasanje. Glasajte sad. 26 za, 7 protiv. Dakle, konstatiram da ovdje imamo potrebnu i opću i entitetsku većinu i da je ovaj zaključak poslanika Milorada Živkovića prihvaćen. Sada glasamo o Prijedlogu zakona u drugom čitanju s amandmanima sadržanim u Izvještaju Komisije. Molim vas da se pripremite za glasanje. Glasajte sad. Konstatiram da imamo potrebnu opću većinu i potrebnu entitetsku većinu. 23 za, 14 protiv, 1 suzdržan. Predstavnički dom je usvojio Budžet institucija BiH za 2014.godinu. Čestitam Predstavničkom domu da je drugi put od Dejtonskog mirovnog sporazuma do danas prije nove godine usvojio Budžet. Zaključujem 60. sjednicu Predstavničkog doma, a naredna počinje za 30 minuta. Sjednica završena u 14:15 sati.